趙唐卿邀游西湖即席賦十二韵
作者：孫應時
朝代：宋

paragraphs: 春風客皇州，積雨不得晴。
倚樓望西湖，想見煙水平。
芳時諒難負，勝侶欣來并。
杖藜一蕭散，喚船弄空明。
浮雲爲我開，好鳥爲我鳴。
青山次第出，桃李正鮮榮。
華屋何煌煌，縹緲連重城。
都人競時節，酒舫各斜橫。
而我得舒眺，緬然起深情。
風景自千古，擾擾何所營。
大鈞實愛物，無使可憐生。
堯民保同樂，吾其獲歸耕。